קייב

**קייב** (באוקראינית: **Київ** - IPA: ) היא עיר הבירה של אוקראינה והעיר הגדולה ביותר בה. העיר נמצאת בצפון המדינה על גדות הנהר דנייפר, שחוצה אותה לאורכה. בעבר שימשה העיר כבירת רוס של קייב, המדינה הראשונה של העמים הסלאבים. בשנת 2022 חיו בה באופן רשמי 2,952,300 תושבים, אך ישנן הערכות שבפועל האוכלוסייה גדולה יותר. מבחינה מנהלית העירייה מנותקת ממחוז קייב שסובב אותה.

קייב היא מוקד חשוב של תעשייה, מדע, השכלה ותרבות במזרח אירופה, ובית למספר רב של תעשיות היי טק, מוסדות להשכלה גבוהה ומוקדים היסטוריים בעלי חשיבות עולמית. בעיר יש תשתית רחבה ומאוד מפותחת של תחבורה אזרחית, במיוחד מערכת הרכבת התחתית של העיר הנקראת קייבסקיי מטרופוליטן.

בשנת 1990 הוכרזו קתדרלת סופיה הקדושה ולאוורת קייב-פצ'רסק בעיר, כאתרי מורשת עולמית.

## היסטוריה
[ממוזער|שמאל|250px|[מאידאן נזאלז'נוסטי, הכיכר המרכזית בעיר.]]
חפירות ארכאולוגיות מצביעות על התיישבות במקום לפני 15,000 עד 20,000 שנה. האגדה מספרת כי העיר נוסדה בין המאה ה-5 למאה ה-6 על ידי שלושת האחים קִיי, שצ'ק וחוריב (ברוסית ובאוקראינית: **Кий, Щек, Хорив** בהתאמה) ואחותם ליביד (באוקראינית: Либідь; ברוסית: Лыбедь) על גדות נהר הדנייפר (Дніпро), וכי הם קראו לה על שם אחיהם הבכור קיי. כזכר לסיפור ייסודה של העיר באגדה, ישנו פסל על גדות הנהר ובו מופיעים ארבעתם על רפסודה. בשונה מבאגדה זו, נהוג להניח שקייב נוסדה בידי הכוזרים במטרתם להגן על דרכי המסחר באזור, ושם העיר הוא כוזרי ומובנו בכוזרית "יישוב על גדת נהר": "קי" בכוזרית פירושה "גדת נהר" ו"ייב" הוראתה "יישוב".

### מאות 9 – 13
מן המאה ה-9 שימשה קייב כבירתה של רוס של קייב, עד שבעקבות חלוקות אדמותיה איבדה את מעמדה המרכזי ונכבשה על ידי המונגולים ב-1240. עד אמצע המאה ה-12 היו בקייב כ-50,000 תושבים, כ-400 כנסיות ושמונה בזארים. שטח העיר הגיע ל-400 דונם.

טרם הכיבוש וההרס במהלך הפלישה המונגולית בשנת 1240 מילאה קייב תפקיד בולט בחיים הפוליטיים של מזרח אירופה. אף על פי שמספר תושביה ירד בחדות נותרו כל המחוזות ההיסטוריים העיקריים שלה (העיר העליונה, פודיל, זמקובה גורה, פצ'רסק, ברסטוב, קלוב, וידוביצ'י וכו') מאוכלסים.

### מאות 14 – 15
ב-1240 כבש באטו חאן את העיר במסגרת הפלישה המונגולית לנסיכויות הרוסיות וכוחותיו הרסו אותה ושדדו את אוצרותיה. בסביבות שנת 1362 הפכה קייב לחלק מהדוכסות הגדולה של ליטא. וולודימיר אולגרדוביץ' הפך לנסיך שלה. העלייה לשלטון התרחשה בשלום, על פי אמנות שהותירו את הכל "כפי שהיה". בסוף המאה ה-14 ותחילת המאה ה-15 הייתה קייב מרכז פוליטי בו התנהלו משא ומתן בין הדוכסים הגדולים של ליטא, ויטאוטאס, מלך פולין והדוכס העליון של ליטא ולדיסלב השני יגיילון, הדוכס הגדול של מוסקבה וסילי דמיטריביץ', המטרופוליטן ציפריאן, פוטי, גריגורי (צמבלק) וחאן טוכטמיש. העיר הפכה לבסיס העיקרי של צבאו של ויטאוטאס.

בשנת 1440 שוקמה נסיכות קייב, בראשות הנסיך אוללק וולודימירוביץ'. בשנים 1455–1470 מלך בקייב סממן אוללקוביץ'. לשני הנסיכים הייתה סמכות, קשרים שושלתיים עם הנסיכים הגדולים של מוסקבה וטבר, ועם המאסטר המולדבי סטפן השלישי הגדול. תקופת שלטונם הפכה לתקופת התפתחות עבור קייב (היא התבססה על מסורות התרבות החומרית והרוחנית של התקופה הרוסית העתיקה).

קייב הייתה מרכז פוטנציאלי לאיחוד אדמות רותניה שהיו חלק מהדוכסות הגדולה של ליטא, ולכן לאחר מותו של נסיך קייב סמיון אולקוביץ' הפכו השלטונות הליטאים את הנסיכות לוויוודית. בשנת 1497 העניק הדוכס הגדול של ליטא ורותניה, אלכסנדר יגיילון, לקייב את זכות מגדבורג.

### מאות 16 – 17
בעקבות איחוד לובלין ב-1569 הועברה קייב לממלכת פולין תחת המסגרת המשותפת של האיחוד הפולני-ליטאי.

מאז 1625 הייתה קייב מרכז רגימנט הקוזאקים של קייב, אשר בשנת 1649, כתוצאה ממרד חמלניצקי, הפך לחלק מצבא זפורוז'יה. על אף גודלה הקטן של קייב, היא הייתה המרכז האורתודוקסי הגדול ביותר של חבר העמים הפולני-ליטאי ומדינת הקוזאקים. בעיר שכן ביתם של המטרופוליטן האורתודוקסים של קייב והקולגיום האורתודוקסי של קייב, אשר בשנת 1659 קיבל מעמד של אקדמיה.

ב-1667, לאחר מרד חמלניצקי, סופחה קייב לממלכת רוסיה תחת תנאי הסכם אנדרוסובו. באופן רשמי נותרה קייב תחת שלטון צבא זפורוז'יה, אך למעשה העיר הייתה תחת שליטת ממשל מוסקבה, אם כי המשיכה להנות מממשל עצמי. על פי "השלום הנצחי" של 1686 הפכה קייב לבסוף למדינת חסות של מוסקבה. בשנת 1797 הוקם מחוז קייב.

### מאות 18 – 19
יריד החוזים השנתי (בינואר) הועבר מדובנו לקייב. אירועים אלה חידשו את קשריה של קייב עם האזורים המערביים ותרמו לזרימה של פולנים, בעיקר בני האצולה, שתפסו מקום משמעותי בחיי קייב עד למרד הפולני של 1830–1831. בתקופה זו, ממשלת מוסקבה נקטה צעדים להפיכת קייב, באמצעות רוסיפיקציה וגירוש האוכלוסייה הפולנית והיהודית, "לעיר רוסית טהורה".

בשנת 1853 נבנה הגשר הראשון מעל הדנייפר.

בשל אופייה הגבולי של קייב, חיל מצב מוסקוביטי הוצב שם באופן קבוע. בתחילת המאה ה-18 הושלמה בנייתו של מבצר פצ'רסק. בתקופת האימפריה הרוסית, קייב הייתה עיר פרובינציאלית גדולה, החמישית בגודלה אחרי הערים הקיסריות סנט פטרסבורג, מוסקבה, ורשה ואודסה. בשנות ה-20 של המאה ה-19, אוכלוסיית קייב מנתה כ-40,000 תושבים, מתוכם 18,000 אנשי צבא.

בשנת 1840 בוטל החוק הליטאי.

הרשויות המקומיות הרוסיות הקדישו תשומת לב לא רק לפיתוח פודיל וסטארוקייבסקה גורה ההיסטוריים, אלא גם לפיתוח התשתיות של האזורים הסובבים - בסרבקה, חרשצ'אטיק, פצ'רסק וכו'. הרחוב הראשי של העיר היה וולודימירסקה, ומרכז חיי העסקים היה ירידי החוזים בכיכר קונטרקטובה.

במאה ה-19 הופיעו האוניברסיטה ובית האופרה הראשונים בקייב, הותקנו הטלפון והטלגרף, וחשמלית קייב החלה לפעול. למרות המדיניות החברתית-כלכלית הליברלית, הממשלה הקיסרית ביצעה רוסיפיקציה קפדנית של האוכלוסייה הפולנית, האוקראינית והיהודית המקומית.

### המאות ה-20 עד ה-21
ב-6 באוגוסט 1911 זכו תושבי קייב לצפות בספינת האוויר האוקראינית הראשונה, "קייב", באורך 35 מטרים, טסה מעל הבירה, והמשיכה לבצע טיסות מסחריות עד אוגוסט 1912. ספינת האוויר תוכננה על ידי מהנדס תכנון אוקראיני, תושב קייב בולט, פדור אנדרס. היא פעלה בין כיכר דומה (בימינו כיכר העצמאות) לאי טרוחאנוב. מחיר הכרטיס באותה תקופה היה 50 קופיקות, והייתה הנחה לסטודנטים.

ב-1917, במהלך מלחמת העולם הראשונה הייתה קייב תחת כיבוש גרמני, ושימשה כבירת הרפובליקה העממית של אוקראינה, אך נכבשה סופית על ידי הבולשביקים ב-1920.

ב-8 בפברואר 1918 נכבשה העיר על ידי הבולשביקים, אך לאחר חתימת חוזה ברסט-ליטובסק היא שוחררה על ידי כוחות מעצמות המרכז.

מ-29 באפריל עד 14 בדצמבר 1918 הייתה קייב בירת המדינה האוקראינית, בראשות ההטמן פבלו סקורופדסקי.

בפברואר 1919 נכבשה העיר מחדש על ידי הבולשביקים, באוגוסט על ידי כוחותיו של אנטון דניקין, ובדצמבר שוב על ידי הבולשביקים.

ב-7 במאי 1920 נכבשה קייב על ידי הפולנים במסגרת המלחמה הפולנית-סובייטית ונסוגו ממנה ביוני של אותה שנה.

בירת אוקראינה נקבעה אז בחרקוב, וקייב חזרה למעמדה כעיר הבירה ב-1934. בשנות ה-30 של המאה ה-20 הונהגה תנועת אוטובוסים וטרוליבוס בקייב, נבנה גשר יוג'ניה בוש, הופעלה מרכזיית הטלפונים האוטומטית הראשונה, ואורגנה מערכת חימום מרכזית.

ב-1941 בעקבות קרב קייב נכבשה קייב על ידי גרמניה הנאצית וב-5 בנובמבר 1943 שוחררה. העיר הוכרזה כעיר גיבורה של ברית המועצות. במהלך תקופה זו, בפרט, התרחש טבח באבי יאר.

ב-1961 פקדה את העיר מפולת בוץ הידועה בשם טרגדיית קורניבקה אשר בה נספו לפי מקורות לא רשמיים כ-1,500 מתושבי העיר. ב-1986 נפגעה העיר מאסון צ'רנוביל, שאירע כ-100 ק"מ צפונית לעיר.

בשנת 1977 הוציא האולפן האוקראיני לסרטים דוקומנטריים סרט על ההיסטוריה של קייב.

מ-1991 קייב היא בירת אוקראינה העצמאית. בשנים 2004–2005 התרחשה בעיר המהפכה הכתומה, שבראשה עמד ויקטור יושצ'נקו. ב-2012 קייב, הייתה אחת מארבע הערים שאירחו את יורו 2012 ובשנים 2013–2014 פרצו מחאות, הפגנות ועימותים אלימים באירועים שכונו יברומאידן. העימותים האלימים הביאו לעשרות הרוגים ולהשתלטות ארגוני האופוזיציה הלאומניים על בנייני ממשל ובניין עיריית קייב. בפברואר 2014 הודיע ראש העירייה על עזיבתו את מפלגת השלטון, מפלגת האזורים.

ב־24 בפברואר 2022 החלה הפלישה הרוסית לאוקראינה שבמהלכה התרחש הקרב על קייב שהסתיים ב-31 במרץ 2022.

## סביבה
### גאוגרפיה
קייב בנויה משני צידי נהר הדנייפר שזורם דרומה לים השחור. לפני מלחמת העולם הראשונה, שטח הגדה השמאלית של העיר היה שייך למחוז צ'רניהיב. גאוגרפיית קייב שייכת לאזור הגאולוגי של פולסיה אך ייחוד מבנה הקרקע מייחד אותה מהאזור הסובב אותה. החלק העתיק יותר (החלק המערבי) מיוצג על ידי מספר רב של גבעות מיוערות, עמקים ונהרות קטנים. הרמה היא חלק מהאזור הרחב יותר הנקרא "Prydniprovska" שמתחבר לגדה המערבית של נהר הדנייפר. העיר התרחבה מזרחית לנהר רק במאה ה-20.
חלקים נרחבים של עמק הדנייפר יובשו מלאכותית על ידי הטמנת חול והם מוגנים על ידי סכרים.
הדנייפר יוצר מערכת של פלגים, איים ונמלים בתוך תחומי העיר. העיר היא אזור מפגש של נהרות הדסנה עם מאגר המים קייב (בצפון) ומאגר המים קניב (בדרום).

### מבנה העיר
[ממוזער|שמאל|250px|[לאוורת קייב-פצ'רסק, אתר מורשת עולמית.]]
[ממוזער|שמאל|250px|[רחוב חרשצ'אטיק, הרחוב הראשי בעיר.]]
[ממוזער|שמאל|250px|חנות כלבו [צום (קייב)|צום]]
[ממוזער|שמאל|250px|[בית הכימרות ולשכת נשיא אוקראינה]]
[ממוזער|שמאל|250px|[הרכבת התחתית של קייב]]
[ממוזער|שמאל|250px|[נמל התעופה הבינלאומי בוריספיל]]
קייב היא בירת אוקראינה, והיא העיר הגדולה והמטופחת ביותר במדינה. רחובותיה רחבים, הבתים העתיקים (יחסית) במרכז העיר שמורים היטב. השדרה המרכזית רחבה וציבור גדול מתכנס בה בימי חופשה וחגים לטיול או להפנינג.
בעיר מקומות היסטוריים רבים, פארקים מפוארים וגדולים ואטרקציות רבות.

כמו כן בקייב מוקמת האנדרטה בבאבי יאר (Бабий Яр) לזכר יהודי קייב שהובלו למוות על ידי הכוחות הנאצים במלחמת העולם השנייה. פסל ענק לכבוד אמא מולדת (Родина Мать)

#### העיר העתיקה
החל מימי שלטונו של יארוסלאב הראשון, נסיך קייב בראשית המאה ה-11 הוקפה העיר, בירת רוס של קייב בחומה שהגדירה את תחומי העיר. ראשיתה בשער הזהב של קייב (השער הדרומי), ממנו נמתחה החומה אל כיכר העצמאות של ימינו (מאידאן נזאלז'נוסטי), שם ניצב שער ליאדזסקי ("שער הפולנים"). משם נמשך קו החומה במעלה הגבעה, לאורך רחוב קוסטולנה לכיוון מנזר כיפת הזהב של מיכאל הקדוש. משם המשיכה החומה לאורך תוואי רחוב ז'יטומיר של ימינו עד ל"שער היהודים" ומשם לאורך תוואי רחוב ירוסלביב ואל של ימינו חזרה לשער הזהב. במרכז המתחם הוקמה קתדרלת סופיה הקדושה.

#### גבעת וולדימיר
גבעה השוכנת במרכז העיר, על גדתו הימנית של הדנייפר. על הגבעה מספר מונומנטים ומבני דת ושלטון מרכזיים בהם מנזר כיפת הזהב של מיכאל הקדוש, כנסיית אנדריי הקדוש ומשרד החוץ.

#### פודיל

אזור היסטורי של קייב וראיון מנהלי המשתרע למרגלות גבעת וולדימיר ומצפון לה. זהו אחד מאזוריה העתיקים של העיר, ערש חיי המסחר והמלאכות של העיר עדיין קיימים בו הרבה מסממניו ההיסטוריים והאדריכליים. אחד מאזורי העסקים, המסחר והתחבורה העיקריים של קייב. בעוד שדרומו ומרכזו משמרים את האווירה ההיסטורית, בצפונו נמצא אזור תעשייה.

באזור זה נמצאים הנמל, הפוניקולר של קייב, גלגל ענק, האוניברסיטה הלאומית של קייב - האקדמיה מוהילה, ביתו של איוואן מזפה, ביתו של פטר הגדול ועוד.

## פוליטיקה וממשל

קובץ:Вулиця Хрещатик, 36. Місто Київ.JPG|האדמיניסטרציה העירונית
קובץ:Kiev Cabinet of Ministers.jpg|בית ממשלת אוקראינה
קובץ:Ministry of Foreign Affairs of Ukraine.JPG|בניין משרד החוץ

בעיר פועלת המועצה העירונית המחוקקת (Київська міська рада), ובה 120 חברים. עיריית קייב היא גוף ההוצאה לפועל והארגון המנהל את ענייני העיר ובראשה עומד ראש העירייה, המכונה ראש האדמיניסטרציה העירונית (באוקראינית: Київська міська державна адміністрація).

### ראש העירייה

ראש עיריית קייב הוא ראש הרשות המבצעת של העיר קייב והוא ראש השלטון המקומי החשוב ביותר באוקראינה. העומד בראשות העיר קייב הוא אזרח אוקראיני הנבחר בבחירות ישירות על ידי תושבי קייב לתקופת כהונה בת ארבע שנים. ראש העירייה הנוכחי הוא ויטלי קליצ'קו, שנכנס לתפקידו ב-5 ביוני 2014 לאחר שזכה ב-57% מהקולות בבחירות לראשות העיר שנערכו ב-25 במאי 2014.

### חלוקה מנהלית
ממוזער|300px|שמאל|מפת עשרת רבעי קייב.
מבחינה מנהלית, העיר קייב מחולקת לעשרה רבעים (ראיונים) שכוללים תת-חלוקה ליחידות טריטוריאליות משלהן.

בשנת 2001 נערך ארגון מחדש לחלוקה המנהלית של העיר ובמסגרתה מחולקת העיר לרבעים הבאים:
* 20px רובע דרניצקי (*Дарницький район*)
* 20px רובע דסניאנסקי (*Деснянський район*; על שם נהר דסנה)
* 20px רובע דניפרובסקי (*Дніпровський район*; על שם נהר דנייפר)
* 20px רובע הולוסייבסקי (*Голосіївський район*)
* 20px רובע אובולונסקי (*Оболонський район*); כולל השכונה הכפרית והפארק פושצ'ה-וודיציה
* 20px רובע פצ'רסקי (*Печерський район*)
* 20px רובע פודיל (*Подільський район*)
* 20px רובע שבצ'נקובסקי (*Шевченківський район*; על שם טאראס שבצ'נקו)
* 20px רובע סולומיאנסקי (*Солом’янський район*)
* 20px רובע סביאטושינסקי (*Святошинський район*)

מרבית הרבעים נקראים בשם שכונות, אישים ומיקומים היסטוריים בעיר.

העיר מחולקת למעשה לשניים. הגדה הימנית של נהר הדנייפר והגדה השמאלית (ובה מספר איים גדולים המסופחים לרבעים שבגדה השמאלית).

הגדה הימנית (Правий Берег) ממוקמת בחלקו המערבי של הנהר ובה האתרים ההיסטוריים של העיר ומרבית מבני הממשל והעסקים.

הגדה השמאלית (Лівий Берег), הממוקמת בחלקו המזרחי של הנהר סופחה לעיר רק במהלך המאה ה-20 והיא ברובה אזורי מגורים. אזורי תעשייה גדולים ושטחים ירוקים פזורים משני צדי הנהר.

הרפורמה בחלוקה המנהלית של העיר שיצאה לדרך באוקטובר 2001 צמצמה את מספר הרבעים מ-14 לעשרה: שבעה בגדה הימנית של הדנייפר ושלושה בגדה השמאלית של הנהר. לרבעים הוענקו שמות גאוגרפיים וגבולות הרבעים עברו בצירי התנועה הראשיים.
ממוזער|250px|'''החלוקה המנהלית לאחר 2001:'''''Г'' — רובע הולוסייב
Дар — רובע דרניציהДес — רובע דסנהДн — רובע דנייפרО — רובע אובולוןПеч — רובע פצ'רסקПод — רובע פודולСв — רובע סביאטושיןСол — רובע סולומינקהШ — רובע שבצ'נקו

### אוכלוסייה ושטחי הרבעים

### חדש מול ישן

### רבעים היסטוריים
* רובע זאליז'טני (אפריל 1938 - אוקטובר 2001), הפך לרובע סולומיאנקה.
* רובע ז'ובטני (1920 בקירוב - 2001), הוקם על אדמת שוליאבקה. היום זהו רובע סולומיאנקה.
* רובע מינסק (עד 1975), שינה שמו לרובע אובולון.
* רובע קייב הישנה (היה קיים עד 2001) ואוחד עם הרובע הסובייטי ליצירת רובע שבצ'נקו.
* הרובע הסובייטי (התקיים עד 2001), אוחד עם רובע קייב הישנה ליצירת רובע שבצ'נקו.
* רובע לנינגרד (אפריל 1973 - 2001), אוחד עם רובע ז'ובטני, הרובע הסובייטי ורובע שבצ'נקו ליצירת רובע סביאטושין
* רובע ראחיב-סביאטושין (ינואר 1924 - אפריל 1973) היה חלק מרובע סביאטושין עד 1973 והפך לרובע לנינגרד.
* רובע סביאטושין ההיסטורי (1918 - 1924), הוקם כחלק מהרפורמות של פבלו סקורופדסקי. הפך לחלק מרובע ראחיב-סביאטושין.
* רובע מוסקבה (1921 - 2001), הפך לרובע הולוסייב
* רובע חרקוב (עד 2004), אוחד עם רובע דרניציה

### חוק וסדר
על אכיפת החוק ושמירת הסדר בעיר אחראית משטרת קייב (רשמית, מינהל משרד הפנים בקייב). משטרת קייב אחראית על סידורי האבטחה במקומות הציבוריים לרבות הרכבת התחתית של קייב שבה פועל כוח שיטור נפרד. מערכת הרכבת התחתית של קייב נחשבת בחלקיה השונים לבונקר צבאי ועל כן בכניסותיה מותקנות מערכות אזעקה באמצעות לייזר נגד מסתננים.

## יהודים
[ממוזער|שמאל|250px|[בית הכנסת הכוראלי הגדול (קייב)|בית הכנסת הגדול ברובע פודיל]]
[250px|ממוזער|שמאל|[בית הכנסת הקראי בקייב]]

אזכורים על יהודים בקייב נמצאו החל מהמאה ה-10. מכתב קייב המפורסם, המסמך העתיק ביותר הקיים היום שבו מוזכרת העיר בשמה, נכתב בשפה העברית על ידי אנשי הקהילה הכוזרית-יהודית בעיר. בכרוניקות הרוסיות מסופר שיהודים מהממלכה הכוזרית ניסו לייהד את הנסיך ולדימיר הראשון, אך הוא בחר להתנצר. בנימין מטודלה ופתחיה מרגנסבורג מזכירים את קייב כעיר גדולה של יהודים. חסרות ידיעות על היישוב היהודי בתקופת הכיבוש המונגולי, אך בכיבוש הליטאי ידוע שוב על קהילה יהודית. בשנת 1482 העיר נכבשה על ידי מושל קרים מנגלי-גירי, יהודים רבים נהרגו ואחרים נלקחו בשבי לקרים. ב-1495 כשהעיר חזרה לליטא נגזרה על היהודים גזירת גירוש, שבוטלה ב-1503 על ידי המלך סיגיזמונד. ב-1619 הסוחרים הנוצרים הצליחו ללחוץ על השלטונות, ולהשיג גירוש נוסף ליהודים. ב-1648 גייסותיו של בוגדן חמלניצקי טבחו יהודים רבים. בשנת 1654 לאחר הכיבוש הרוסי נאסר על היהודים להתיישב בקייב, כמו בכל רוסיה של אז, ועד חלוקת פולין לא ידוע על קהילה יהודית במקום.
בחלוקת פולין השנייה ב-1793 חודשה הקהילה היהודית על ידי יהודים מבלארוס וליטא והתחילה לגדול במהירות.

במאה ה-19 משפחת ברודסקי ששלטה על תעשיית הסוכר ובנתה ברוסיה מסילות ברזל ממקום מושבה בקייב התפרסמה מאוד ברוסיה. אילי ההון היהודים ישראל ברודסקי ובניו אליעזר ואריה לייבוש בנו בעיר בית-כנסת מרכזי, הנושא את שמם, בתי ספר למלאכה ובתי חולים. ב-26 באפריל 1881 התבצע בעיר פוגרום כנגד האוכלוסייה היהודית, מספר אנשים נהרגו, 20 נשים נאנסו ועונו ומאות דירות ועסקים יהודיים חובלו ונבזזו. המשטרה המקומית סייעה למתפרעים. בין 18 ל-20 באוקטובר 1905 התקיים בעיר פוגרום נוסף נגד האוכלוסייה היהודית, כאשר המשטרה סייעה שוב לפורעים ואף הסיתה נגד היהודים. בשנת 1911 התקיים בעיר משפט בייליס, כשיהודי הואשם בעלילת דם. המשפט גרם שוב למעשים אנטישמיים בעיר, אפילו לאחר זיכויו של הנאשם. לאחר מלחמת העולם הראשונה יהודים רבים מבלארוס וליטא מצאו בעיר מקלט. במלחמת האזרחים בין 1919 ל-1921 על העיר שלטו גדודים שונים, הנלחמים זה בזה, כשהיהודים הם הסובלים המרכזיים, מאות נהרגו, ואלפים נפצעו באותה תקופה.

בעיר התקיימה קהילה קראית של קראי מזרח אירופה. על אף שבשלהי המאה ה-19 מנתה הקהילה הקראית בקייב פחות מ-300 נפש, אחת המשפחות הבולטות בה הייתה משפחתם של האחים משה ושלמה קוגן, שעשו הון במסחר טבק. משפחה זו הקימה את בית הכנסת הקראי בקייב, מבנה מפואר הניצב לא רחוק משער הזהב. בית הכנסת נחנך ב-1902 ותפקד עד תחילת השלטון הסובייטי.

בשנת 1939 נמנו בעיר רבתי 224,236 יהודים.

#### בשואה

ב־19 בספטמבר 1941 התקדמו הנאצים מזרחה וכבשו את קייב. לפני הכיבוש הצליחו יותר מ-100,000 מתוך 160,000 יהודי העיר להימלט ממנה. ב-28 בספטמבר 1941 פורסמה ברחבי קייב הודעת גירוש לכאורה, ורוב תושבי העיר האמינו שמדובר בגירוש מהעיר התייצבו בשעה היעודה כאמור בהוראות. אלה הופנו אל בית הקברות היהודי ואל באבי יאר ושם נורו למוות. לפי דו"ח של האיינזצגרופן, 33,771 יהודים נטבחו ב-29 וב-30 בספטמבר בבאבי יאר. במהלך השנה שלאחר הרצח הובלו לבאבי יאר והומתו שם בהריגה 15,000 יהודים נוספים שנתפסו בעיר ובסביבתה.

ניסיונות להקים יד-זיכרון לחללי באבי יאר סוכלו בידי השלטונות, והמקום הפך לסמל המאבק נגד האנטישמיות בברית המועצות, בפי אנשי רוח כגון המשורר הרוסי יבגני יבטושנקו וויקטור נקראסוב.

#### לאחר המלחמה

בשנת 1946 היה בית כנסת אחד פעיל בעיר. רופאים יהודיים רבים תושבי העיר פוטרו ממשרתם במשפט הרופאים ב-1953. אחרי המלחמה חזרו אלפי יהודים לקייב המשוחררת ונתקלו באיבת התושבים, שרבים מהם יצאו נשכרים ברכוש מן הטבח הגדול. על אף זאת, תוך 15 שנים צמח בעיר יישוב יהודי בן 154,000, 13.9% מכלל תושבי העיר (על פי מפקד אוכלוסין של 1959).

בשנת 1997, לאחר העלייה הגדולה לישראל, התגוררו בקייב כ־110,000 יהודים, יותר משליש מיהודי אוקראינה כולה.
לפי נתוני הקונגרס היהודי האוקראיני האוכלוסייה היהודית בעיר מונה כ-110,000 נפש. בתחילת שנות ה-2000 קייב הייתה למרכז החיים היהודיים באוקראינה. בקייב מרוכזים המשרדים של הארגונים היהודיים המקומיים והזרים, ביניהם חב"ד, הג'וינט, הסוכנות היהודית ועוד. בימינו חלה התפתחות גדולה במעמדה של הקהילה היהודית בקייב. עם זאת עדיין נחשבת דניפרו למרכז יהודי חשוב.

נכון ל-2019 קיימות הרבה קהילות, ולהם שלושה בתי ספר: בית ספר היהודי הראשי בקייב "אור אבנר" שנפתח ע" לב לבייב והרב הראשי לקייב יונתן בנימין מרקוביץ' בשנת 2001, השני שמחה, שיסד השליח הרב דב בער קרסיק, ונציגות של הסוכנות היהודית. השלישי נפתח על ידי קהילת "אורח חיים". הרב יונתן בנימין מרקוביץ' משמש כרב העיר משנת 2000.

## כלכלה
קייב היא מרכז כלכלי ותעשייתי מרכזי של המדינה. זוהי העיר הגדולה ביותר באוקראינה במונחים של אוכלוסייה ופעילות עסקית. נכון ל-1 בינואר 2010, נרשמו בקייב כ-238,000 גופים עסקיים.

נתונים רשמיים מראים שבין 2004 ל-2008 כלכלת קייב השיגה ביצועים טובים יותר משאר המדינה, וצמחה בממוצע של 11.5% בשנה. לאחר המשבר הפיננסי העולמי שהחל ב-2007, כלכלת קייב סבלה מאוד ב-2009: התוצר האזורי הגולמי ירד ב-13.5%. למרות השיא, הירידה בפעילות הייתה נמוכה ב-1.6 נקודות אחוז מהממוצע הארצי. הכלכלה בקייב, כמו שאר אוקראינה, התאוששה במקצת ב-2010 וב-2011. קייב היא עיר בעלת הכנסה בינונית והמחירים בימינו דומים להרבה ערים אמריקאיות בינוניות (כלומר נמוכים משמעותית מאשר במערב אירופה).

מכיוון שהעיר מתהדרת בבסיס כלכלי גדול ומגוון ואינה תלויה באף תעשייה או חברה מסוימת, שיעור האבטלה שלה נמוך יחסית ועומד על 3.75% בלבד בין השנים 2005–2008. אף על פי ששיעור האבטלה זינק ל-7.1% ב-2009, הוא נשאר הרבה מתחת לממוצע הארצי של 9.6%.

נכון ליולי 2019, המשכורת החודשית הממוצעת נטו בקייב הגיעה ל-16,249 הריבניה (560/EUR/630 USD)

קייב היא המרכז הבלתי מעורער של עסקים ומסחר באוקראינה, ביתן של החברות הגדולות במדינה כמו, נפטוגז וקייבסטאר. בשנת 2010 היוותה העיר 18% מהמכירות הקמעונאיות הארציות ו-24% מכלל פעילות הבנייה. נדל"ן הוא אחד היסודות בכלכלת קייב. מחירי הדירות הממוצעים הם מהגבוהים בארץ ומהגבוהים במזרח אירופה. קייב גם מדורגת במקום גבוה בתחום הנדל"ן המסחרי, מכיוון שכאן נמצאים בנייני המשרדים הגבוהים ביותר במדינה (כגון גוליבר, פארוס) וכמה ממרכזי הקניות הגדולים באוקראינה (כגון Ocean Plaza ,Dream Town).

התעשיות העיקריות בקייב כוללות תעשיות קלות ומזון, ייצור כימי, הנדסת מכונות, תרופות, מטלורגיה, ייצור מטוסים, דפוס, כולל הוצאה לאור, הדפסה והעתקה של מדיה מוקלטת. המכון לתחבורה נפט ממוקם גם בקייב.

## חינוך, תרבות וספורט
[שמאל|ממוזער|220px|[אוניברסיטת קייב]]

אוניברסיטת קייב על שם טאראס שבצ'נקו פועלת משנת 1834, והיא אחת מהאוניברסיטאות הגדולות והיוקרתיות בקייב ובאוקראינה בכלל. בעיר קיימת אוניברסיטה ציבורית ותיקה למקצועות הרפואה על שם בוגומולטס הפועלת משנת 1841. כמו כן ב-1992 הוקמה בעיר "האוניברסיטה הרפואית בקייב" - מוסד פרטי להשכלה גבוהה. בעיר פועלת גם האוניברסיטה הלאומית למדעי התעופה  משנת 1933, ובאוניברסיטה "פוליטכניון"  למקצועות ההנדסה לומדים כ-36 אלף סטודנטים מכל העולם. בעיר קיימות אוניברסיטאות ייעודיות למשפטים, ספורט, ועוד. בסך הכל יש בעיר כ-70 מוסדות שונים להשכלה גבוהה בכל הדיסציפלינות.

בעיר פועלות מספר מוסדות תרבות לרבות מספר תיאטראות. שידורי טלוויזיה החלו בשנת 1956 והערוץ הראשון מהווה יורש של הערוץ שהחל לשדר אז.

כדורגל הוא הספורט הפופולרי ביותר בקייב. הקבוצה הבולטת בעיר היא דינמו קייב שזכתה גם בהצלחות בינלאומיות. באצטדיון בעיר התקיים טקס הפתיחה של משחקי יורו 2012.

קייב אירחה את תחרות הזמר של האירוויזיון פעמיים: ב-2005 וב-2017.

## אתרי מורשת עולמית של אונסק"ו
[שמאל|ממוזער|220px|[קתדרלת סופיה הקדושה]]

בקייב ממוקמים מספר אתרי מורשת עולמית של ארגון אונסק"ו ובהם: לאוורת קייב-פצ'רסק שהוקם בשנת 1051 ונחשב לאחד העתיקים בעיר, וקתדרלת סופיה הקדושה המהווה נקודת ציון חשובה בנוף העירוני.

## תחבורה ציבורית
התחבורה הציבורית בקייב כוללת רכבת תחתית (קייבסקיי מטרופוליטן), אוטובוסים ומיניבוסים, טרוליבוסים, חשמליות, שירות מוניות ורכבל. קיימים גם שירותי רכבת ורכבת בין־עירונית. תחנת הרכבת המרכזית, קייב פסז'רסקי נמצאת מדרום למרכז העיר ההיסטורית, והיא מוקד (האב) התחבורה הראשי של העיר.

בתחומי העיר נבנו מספר גשרים מעל הדנייפר. חלקם גשרים למכוניות ואחרים לרכבות. מתוכו בניית מערך גשרים חדש שבנייתו החלה בשנת 1993. המערך צריך לכלול שלושה גשרים ובנייתו הייתה צריכה להסתיים בשנת 2008. בשנת 2015 בית משפט חייב את החברה המבצעת "מוסטובוד" בבעלות ולדימיר פרודיבוס להחזיר לקופת העיר כסף ששולמו. בשנת 2018 בניית הגשר חודשה אך נכון לשנת 2022 טרם הסתיימה.

## גלריה

## ערים תאומות

## ראו גם
* דינמו קייב
* יהדות אוקראינה
* יהדות פולין
* מאידאן נזאלז'נוסטי
* קתדרלת סופיה הקדושה
* לאוורת קייב-פצ'רסק

## קישורים חיצוניים

* 
* **[http://kievcity.gov.ua/ הפורטל הרשמי של עיריית קייב]** 
* **[http://kmr.gov.ua/ אתר המועצה המחוקקת של קייב]** 
* ראשי פרקים על יהודי קייב ואוקראינה
* '''יהודים בקיוב - מימי ממלכת הכוזרים ועד כה''', ירחון "בית יעקב", גיליון 115, כסלו תשכ"ט
* רבקה שפק-ליסק, '''האם יהודי מזרח אירופה הם צאצאי הכוזרים?''', מאמר באתר e-mago.co.il
* 
* נתן מאיר, 
* 
* 
* 
* 
* 
* 
* 
* 

## הערות שוליים

*
קטגוריה:אירופה: ערי בירה
קטגוריה:מחוזות אוקראינה: ערי בירה
קטגוריה:יישובים שהוקמו במאה ה-5
קטגוריה:ערי נמל על הדנייפר